Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 30.06.2025

**Αρ. Πρωτ.: 753**

ΠΡΟΣ: κ. Α. Γεωργιάδη, Υπουργό Υγείας

**ΚΟΙΝ: «Πίνακας Αποδεκτών»**

ΘΕΜΑ: «Δημιουργία Μονάδας Ημερήσιας Νοσηλείας Ογκολογικών Ασθενών και Ογκολογικής Κλινικής στο Νοσοκομείο Ζακύνθου**»**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, με χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Με την παρούσα επιστολή μας, σας μεταφέρουμε το αίτημα του Σωματείου Ατόμων με Αναπηρία Ζακύνθου «ΟΙ ΠΟΠΟΛΑΡΟΙ» για δημιουργία Μονάδας Ημερήσιας Νοσηλείας Ογκολογικών Ασθενών και Ογκολογικής Κλινικής στο Νοσοκομείο Ζακύνθου.

Όπως επισημαίνεται και στην υπ’ αριθ. πρωτ. 1901/26/06/2025 επιστολή του Σωματείου Ατόμων με Αναπηρία Ζακύνθου «ΟΙ ΠΟΠΟΛΑΡΟΙ», το οποίο αριθμεί περισσότερα από 830 μέλη και αγωνίζεται για την προάσπιση και προώθηση των ανθρωπίνων και κοινωνικών δικαιωμάτων των ατόμων με αναπηρία, χρόνιες παθήσεις και των οικογενειών τους σε όλη την περιοχή, στηρίζει τον αγώνα των καρκινοπαθών του νησιού για αξιοπρεπή διαβίωση.

Οι καρκινοπαθείς συγκαταλέγονται ανάμεσα στις πλέον αδικημένες κατηγορίες των ατόμων με αναπηρία. Παράλληλα, τα ποσοστά θνησιμότητας σε αυτή την ομάδα παραμένουν ιδιαίτερα υψηλά, ενώ η συνεχής οικονομική επιβάρυνση που καλούνται να αντιμετωπίσουν καθιστά ακόμα δυσκολότερη την προσπάθειά τους για μια αξιοπρεπή διαβίωση. Η κατάσταση επιδεινώνεται ακόμη περισσότερο στις νησιωτικές περιοχές, όπου οι ασθενείς αναγκάζονται να μετακινούνται εκτός νησιού για να λάβουν την απαραίτητη θεραπεία, γεγονός που συνεπάγεται επιπλέον κόστος, ψυχολογική επιβάρυνση και ταλαιπωρία.

**Κύριε Υπουργέ,**

Ως εκ τούτου, απευθυνόμαστε σε εσάς και σας καλούμε να εξετάσετε το αίτημα του Σωματείου Ατόμων με Αναπηρία Ζακύνθου «ΟΙ ΠΟΠΟΛΑΡΟΙ» για τη δημιουργία Μονάδας Ημερήσιας Νοσηλείας Ογκολογικών Ασθενών, καθώς και Ογκολογικής Κλινικής στο Νοσοκομείο Ζακύνθου. Η υλοποίηση του αιτήματος αυτού είναι απαραίτητη για την κάλυψη των ουσιαστικών και διαρκών αναγκών των καρκινοπαθών του νησιού και θα συμβάλει καθοριστικά στη διασφάλιση της απρόσκοπτης παροχής των απαραίτητων θεραπειών σε μια από τις πιο ευάλωτες κατηγορίες συμπολιτών μας.

Ευελπιστώντας πως θα εξετάσετε άμεσα το προαναφερόμενο αίτημα και θα ανταποκριθείτε θετικά, σας ευχαριστούμε εκ των προτέρων.

Συνημμένα σας αποστέλλουμε την υπ’ αριθ. πρωτ. 1901/26/06/2025 επιστολή του Σωματείου Ατόμων με Αναπηρία Ζακύνθου «ΟΙ ΠΟΠΟΛΑΡΟΙ», η οποία αναφέρεται στο εν λόγω ζήτημα.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Διοικητή Νοσοκομείου Ζακύνθου, κ. Ι. Βασιλακόπουλο
* Διοικητή 6ης Υ.Π.Ε. κ. Η. Θεοδωρόπουλο
* Πρόεδρο Συλλόγου Εργαζομένων Γενικού Νοσοκομείου κ. Ε. Τσώλα
* Περιφερειακή Ομοσπονδία Ατόμων με Αναπηρία Δυτικής Ελλάδας
* Σωματείο Ατόμων με Αναπηρία Ζακύνθου «ΟΙ ΠΟΠΟΛΑΡΟΙ»

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |